EEN

päällikkö Maija Kärkäs

**Verkkotunnukset eli domain-nimet**

Verkkotunnukset ovat osa IPR-oikeuksia

Verkkotunnukset ovat yrityksen käyntikortti ja usein tärkeä markkinoinnin väline. Niiden suojaaminen kuuluu samaan aineettoman pääoman kokonaisuuteen kuin tavaramerkin ja toiminimen suoja, koska domain-nimi voidaan luoda tavaramerkin tai toiminimen pohjalta. Suojaamalla nämä kolme oikeutta yritys varmistaa parhaat mahdollisuudet puuttua loukkaavaan toimintaan.

Verkkotunnus kannattaa rekisteröidä aikaisessa vaiheessa, kuitenkin yleensä vasta tavaramerkin rekisteröimisen jälkeen.

Verkkotunnuksia voidaan käyttää aktiivisesti ylläpitämällä sivustoa tai passiivisesti uudelleenohjaukseen toiselle sivustolle. Verkkotunnukset voivat olla kaupankäynnin kohteina, eli rekisteröidyn verkkotunnuksen voi yrittää ostaa tai vaihtaa.

Verkkotunnukset jaetaan maakohtaisiin tunnuksiin (Country Code Top Level Domain, ccTLD) kuten .fi -verkkotunnus, ja geneerisiin tunnuksiin (gTLD eli Generic Top Level Domain) kuten .com – tunnus. Lisäksi vaihtoehtona on Euroopan Unionissa toimiville yrityksille ja organisaatioille tarkoitettu .eu tunnus.

Uudet geneeriset verkkotunnukset

Internetin osoitejärjestelmä on nyt uudistumassa, kun suuri määrä geneerisiä domain-nimiä tulee käyttöön lähivuosina. Uusien domain-nimien myöntäminen avaa uusia mahdollisuuksia yrityksille, mutta tuo myös uusia riskejä ja oikeudellista epävarmuutta. Kyse on suuren mittakaavan mullistuksesta, joka koskee lähtökohtaisesti suuria yrityksiä, mutta vaikutukset ulottuvat myös pienempiin yrityksiin.

Domain-nimiä hallinnoiva ICANN-järjestö ( linkki )http://www.icann.org/ on valmistellut muutosta jo vuosia, ja uusia tunnuksia oli mahdollista hakea vuonna 2012. Tämä ei ollut helppoa, koska pelkän rekisteröinnin lähtöhinta oli 185 000 dollaria, ja tämän lisäksi maksettavaksi tulevat mm. merkittävät vuosimaksut. Hakemuksia uudeksi domain-nimeksi tuli lähes 2000 kappaletta, ja niiden jatkokäsittely on edelleen käynnissä. Monivaiheisessa prosessissa ICANN myöntää tunnuksia verkkotunnusrekistereille (Registry), jotka sopivat tunnuksen käytöstä ja kaupallistamisesta Internet-palveluntarjoajien (ISP, Internet Service Provicer) eli domain-nimien jälleenmyyjien kanssa. Syksyllä 2013 myönnetyt ensimmäiset uudet verkkotunnukset perustuvat arabian, venäjän ja kiinan kielen merkkeihin.

Uusien domain-nimien hallintaan ja tavaramerkkiloukkauksien estämiseksi on kehitetty useita oikeussuojakeinoja prosessin eri vaiheisiin. Yksi näistä on [Trademark Clearinghouse –tietokanta](http://trademark-clearinghouse.com/), jonne voi tehdä merkinnän omista tavaramerkeistä saadakseen ennakkovarausoikeuden uusiin verkkotunnuksiin näiden tullessa rekisteröitäviksi (Sunrise Services). Trademark Claims Service -palvelu ilmoittaa uutta verkkotunnusta hakevalle, jos varattava tunnus vastaa Trademark Clearinghouseen jo merkittyä tavaramerkkiä. Rekisteröintiä ei Clearinghouse-palvelulla saa estettyä, mutta jos uutta tunnusta varaava ei keskeytä varausprosessia ilmoituksen saatuaan, palvelu varoittaa tavaramerkin haltijaa asiasta, jotta tämä voi ryhtyä tarvittaviin toimenpiteisiin.

.eu -verkkotunnus

EURid <http://www.eurid.eu/fi> ylläpitää .eu –verkkotunnusta, joka on tarkoitettu Euroopan unionissa, Islannissa, Lichtensteinissa tai Norjassa toimiville yrityksille, organisaatiolle tai yksityisille näillä alueilla asuville ihmisille.

Maatunnukset

ICANNin osasto [IANA (Internet Assigned Numbers Authority)](http://www.iana.org/" \t "_blank) koordinoi maatunnuksia, joita hallinnoi ja myöntää kunkin maan kansallinen maatunnusrekisterin ylläpitäjä. Niitä koskevat säännöt voivat vaihdella huomattavasti.

Suomalaista .fi-domainia säätelee [verkkotunnuslaki](http://www.finlex.fi/fi/laki/ajantasa/2003/20030228), ja viestintävirasto vastaa .fi-päätteisten verkkotunnusten myöntämisestä. Ks. lisätietoja [domain.fi](file:///\\file1\home\marianne.holm\DataSynk\TEKSTIT\WWW%20JÄSENTIEDOTE%202014\3\domain.fi%20-palvelussa) .

Fi-verkkotunnukset ovat näillä näkymin siirtymässä kansainväliseen välittäjä-malliin 5.9.2016 tietoyhteiskuntakaari-lakiuudistuksen myötä. Tällöin Viestintävirasto myöntäisi edelleen .fi –verkkotunnukset, mutta asiakkaat saisivat palvelunsa vain operaattorin kautta.

Mistä lisätietoja ja apua?

Internet-palveluntarjoajat tarjoavat verkkotunnusten rekisteröinti- ja hallinnointipalveluja. Niiden kautta saa myös verkkotunnuksen edellyttämät nimipalvelimet, kotisivutilan ja sähköpostipalvelun. IPR-asiamiestoimistoilla on immateriaalioikeuksiin liittyvää asiantuntemusta, ja niiltä voi hankkia laajempia palveluja oikeuksien hallinnoinnissa ja IPR-salkun hoidossa.